שאניה טוויין

ביוגרפיה

שאניה טוויין נולדה בוינדזור, אונטריו, קנדה בשם איילין רג'ינה אדוארדס (Eilleen Regina Edwards) לשרון וקלרנס אדוארדס, אשר התגרשו כשהייתה בת שנתיים. שרון התחתנה עם ג'רי טוויין, בעל מוצא אינדיאני, אז שינתה איליין אדוארדס את שמה לאיליין טוויין. טוויין, שהייתה הבת השנייה, מתוך חמישה ילדים, גדלה בטימינס, אונטריו (כ-800 ק"מ מצפון לטורונטו) וחוותה ילדות קשה. הוריה היו ממעמד חברתי נמוך, והיה בביתה מחסור תמידי במזון וכסף. למרות זאת (או בעקבות זאת) עודדה אמה ואביה החורג של טוויין לפנות לקריירה מוזיקלית. היא החלה לנגן בגיטרה ולשיר שירי קאנטרי ומוזיקה פופולרית, ויצאה להופיע בכל מקום שניתן כדי לתמוך כלכלית במשפחתה. כבר מגיל צעיר היא הופיעה במועדוני לילה, באירועים בבית הספר ובתוכניות רדיו מקומיות.
נקודת המפנה הגיעה כשאמה ואביה החורג נהרגו בתאונת דרכים ב-1 בנובמבר 1987, כשטוויין הייתה בת 22. בשל כך נאלצה לזנוח את החלום להיות זמרת מפורסמת, כדי לפרנס בכוחות עצמה את שלושת אחיה הקטנים. בשלוש השנים הבאות עבדה טוויין בצוות בידור של בית מלון גדול, עד אשר מפיק מוזיקלי הזמין אותה להקליט הקלטות דמו בבירת מוזיקת הקאנטרי, נאשוויל, אשר הובילה את טוויין לחתימת חוזה הקלטות ב"Mercury Nashville Records". כתוצאה מכך שינתה טוויין את שמה הפרטי מאיליין לשאניה, כמחווה לאביה החורג (זהו שם אינדיאני שפירושו "היא בדרכה").

1993-1994: Shania Twain

באפריל 1993 יצא לחנויות התקליטים בארצות הברית אלבום הבכורה של שאנייה טוויין, הנקרא Shania Twain. האלבום זכה להצלחה רבה עם מכירות של למעלה ממיליון וחצי עותקים. האלבום זכה להתעניינות מחודשת, כשיצא לחנויות התקליטים באירופה במרץ 2000. מהאלבום יצא סינגל הבכורה שלה, "What Made You Say That".

1995–1996: The Woman in Me וההצלחה העולמית

הקריירה המוזיקלית שלה החלה לתפוס תאוצה כשהמפיק המוזיקלי רוברט לאנג שמע את טוויין והבין כי יש כאן פוטנציאל מסחרי. בעקבות שיתוף הפעולה המוזיקלי השניים התאהבו, והתחתנו ב-28 בדצמבר 1993, כשטוויין צעירה מבעלה ב-17 שנים. בפברואר 1995 יצא לחנויות בארצות הברית אלבומה השני של טוויין The Woman in Me, אותו הפיק וכתב לאנג. האלבום היה להצלחה רבה ברחבי המדינה, ונמכר ב-12 מיליון עותקים בארצות הברית, זאת אף על פי שהגיע למקום החמישי בלבד במצעד האלבומים האמריקני. מהאלבום יצאו לאור שמונה סינגלים שנכנסו למצעד הקאנטרי של בילבורד, ומתוכם ארבעה שהגיעו למקום הראשון. הלהיט הגדול מהאלבום היה הסינגל "Any Man Of Mine" כשנמכר ב-500,000 עותקים והגיע למקום הראשון במצעדי הקאנטרי.
גם במולדתה קנדה וגם בארצות הברית. סינגל זה הוא הסינגל הראשון בקריירה שלה (והיחיד מאלבום זה) שמגיע ל-Top 40 במצעד הבילבורד הוט 100. האלבום זכה בפרס הגראמי, בפברואר 1996, בקטגוריית "אלבום הקאנטרי של השנה".

1997–2001: Come On Over

בנובמבר 1997 יצא לחנויות התקליטים בארצות הברית אלבומה השלישי של טוויין, Come On Over. בשבוע הראשון נמכר האלבום ב-172,000 עותקים, והגיע למקום השני במצעד האלבומים האמריקני. נתון הנראה מאכזב לרבים, זאת לאחר ההצלחה הרבה של אלבומה הקודם. אולם הצלחת האלבום הלכה והתעצמה, כשהתווספו עוד ועוד להיטים שהוציאה מהאלבום. הסינגל הראשון מתוך האלבום, "Love Gets Me Every Time", שהה חמישה שבועות במצעד הקאנטרי של בילבורד, ונמכר בחצי מיליון עותקים, אולם רק כשיצא הסינגל השלישי מהאלבום, "You're Still the One", החלו מכירות האלבום להתעצם. "You're Still the One" הגיע למקום השני במצעד בילבורד האמריקני ולמקום העשירי במצעד הסינגלים הבריטי וזיכה את טוויין בשני פרסי גראמי: זמרת הקאנטרי ושיר הקאנטרי של השנה. בהמשך הגיעו הלהיטים "From This Moment On" (מקום רביעי במצעד בילבורד), "Man! I Feel Like a Woman!" והלהיט הגדול ביותר שלה, "That Don't Impress Me Much". שני הלהיטים הללו הגיעו למקום השלישי במצעד הסינגלים הבריטי. בסך הכול יצאו מהאלבום לא פחות מ-12 סינגלים (מתוך 16 רצועות), כששלושה מתוכם הגיעו למקום הראשון במצעד הקאנטרי של בילבורד. בסופו של דבר, האלבום Come on Over, נמכר בארצות הברית ב-20 מיליון עותקים (מקום שביעי בכל הזמנים בארצות הברית) והיה לאלבום הראשון של זמרת בארצות הברית המקבל אלבום יהלום כפול. לאחר מכן הוציאה את הסינגלים "When", "Rock This Country!", "Don't Be Stupid (You Know I Love You)", "Honey, I'm Home" וכולי.
האלבום היה האלבום הנשי הראשון והיחידי בהיסטוריה שהצליח למכור 40 מיליון עותקים, ונכון לאוקטובר 2017, הוא האלבום הנשי הנמכר ביותר בכל הזמנים, והאלבום הנשי הנמכר ביותר בארצות הברית.
באוקטובר 2001 יצא לחנויות התקליטים בארצות הברית אלבום אוסף של טוויין, הנקרא "The Complete Limelight Sessions", אשר כלל שירים שהוקלטו בין השנים 1989–1990, מספר שנים לפני שחתמה על חוזה ההקלטות הראשון שלה. באותה שנה (21 באוגוסט) ילדה טוויין את בנה הבכור (והיחיד עד כה), שקיבל את השם "אייג'ה (אסיה באנגלית) ד'אנג'לו לאנג".

2002–2004: !Up

בנובמבר 2002 יצא לחנויות ברחבי העולם אלבום האולפן הראשון שלה מזה 5 שנים, הנקרא Up!. האלבום הגיע למקום הראשון במקביל בארצות הברית ובבריטניה, כמו גם בגרמניה, קנדה, אוסטרליה וניו זילנד. בין הסינגלים הבולטים ממנו ניתן למצוא את; "Ka-Ching!" שלא יצא בארצות הברית, אך זכה להצלחה רבה, "!Up" שנשא את שמו של האלבום וזכה להצלחה נאה בעולם, "Forever and for Always" שזכה להצלחה עולמית, ו-"I'm Gonna Getcha Good!" שהגיע בשיאו למקום ה-31 במצעד הבילבורד הוט 100. כל ארבעת הסינגלים הללו הגיעו לעשירייה הפותחת בבריטניה.
איגוד תעשיית ההקלטות האמריקאי (RIAA) העניק לאלבום תואר יהלום, על מכירות של 11 מיליון עותקים, ובכך טוויין הייתה לזמרת הראשונה ששלושה אלבומים שלה נמכרים במעל 10 מיליון עותקים בארצות הברית. סך הכול הסתכמו מכירות האלבום ברחבי העולם בכ-17 מיליון עותקים.

2004–2010: Greatest Hits ועיכובו של אלבומה החמישי

בנובמבר 2004 הוציאה אלבום אוסף Greatest Hits, אשר כלל שלושה שירים חדשים, ביניהם השיר "Party for Two", אשר הוקלט בשתי גרסאות המופיעות באלבום: הראשונה בגרסת הקאנטרי, בו שרה יחד עם הזמר בילי קורינגטון והשנייה גרסת הפופ, עם סולן להקת שוגר ריי, מרק מק'גראת, שהגיע למקום העשירי בבריטניה.
לאחר מכן באוגוסט 2005, הוציאה טוויין סינגל בשם "Shoes", שנכלל בפסקול Music from and Inspired by Desperate Housewives. הפסקול היווה כפסקול של סדרת הטלוויזיה האמריקאית "עקרות בית נואשות". הסינגל יצא כסינגל יחידי מתוך הפסקול. כאשר סיימה להקליט את הפסקול, הקליטה טוויין גרסת כיסוי לשירה הידוע של אן מוראי "You Needed Me", שנכלל באלבומה המיוחד שמארח זמרים מכל העולם הנקרא, Duets: Friends & Legends.
באמצע יוני 2009, פרסמה טוויין מכתב למעריציה שבו היא מסבירה את סיבות העיכובים בהוצאת אלבומה הבא, וציינה כי עברה כאבים אישיים והתמקדה בגידול בנה אייג'ה. באוגוסט 2009, בכנס של "Timmins", שנערך באונטריו נאמר מצד חברת ההקלטות של טוויין כי "אין שום דבר חדש באופק".

2011–2015: חזרתה אל עולם המוזיקה

במאי 2011, אישרה טוויין בראיון בתוכנית הטלוויזיה שלה "Why Not? with Shania Twain", כי היא תוציא לאור את הסינגל הראשון שלה מזה שש שנים, "Today Is Your Day". טוויין הציגה את השיר בפרק הבכורה של הסדרה. בנוסף, הקליטה באמצע התוכנית טוויין דואט עם ליונל ריצ'י בשם "Endless Love". הדואט הוא גרסת כיסוי לשירה של דיאנה רוס. "Today Is Your Day" יצא לאור בצורה רשימת רשמית לאייטונס ולרדיו בארצות הברית ב-12 ביוני 2011. בנוסף, את השיר "Today Is Your Day" ביצעה טויין עם מייקל בובלה, והוא נכלל באלבום הכריסמס הראשון שלו, Michael Buble Christmas (שהופק גם על ידי דייוויד פוסטר). שאנייה אף לקחה חלק בכתיבת האלבום וכתבה ביחד עם בובלה את "White Christmas". ב-8 ביוני 2011, במסיבת עיתונאים ב"היכל התהילה של מוזיקת הקאנטרי" שבנאשוויל, הודיעה טוויין כי היא תציין את קיסר פאלאס בלאס וגאס במשך שנתיים. סיבוב ההופעות השלישי שלה, "Shania: Still the One", החל כבר בשנת 2012, והסתיים באמצע 2014.
ביולי 2013, הודיעה טוויין בפייסבוק כי היא עובדת על האלבום החדש שלה במהלך הקיץ, וכי היא תיקח הפסקה מסיבוב ההופעות השלישי שלה, "Shania: Still the One". האלבום היה צרוך להוות כאלבום האולפן החמישי שלה מזה 13 שנים. באותה שנה הודיעה טוויין כי אלבומה החדש בדרך, אבל היא מחפשת את המפיק הנכון שיפיק אותו. באותו זמן יצא אלבום ההופעה הראשון שלה, Still the One: Live from Vegas.
ב-24 באוגוסט 2015 אמרה טוויין: "ראשית, אני צריך לסיים את האלבום החדש שלי בחורף, שישה שירים כבר הושלמו, כתבתי 38 שירים בסך הכל, ועכשיו התהליך מתבצע כדי לצמצם את זה לשש או שמונה כדי לסיים את הקלטתו של האלבום". באותו החודש הודיעו מקורות המקורבים לזמרת כי אולי סיבוב ההופעות השלישי שלה, "Shania: Still the One", יימשך. טוויין גם הצהירה כי אולי תחזור בתוכנית טלוויזיה חדשה שתעלה לשידור בין 2016 ל-2017.

2016–הווה: Now

באוקטובר 2016, אישרה טוויין לרולינג סטון כי יש לה מוזיקה חדשה שעתידה לצאת "בקרוב מאוד". בדצמבר באותה השנה בראיון עם בילבורד, היא דיברה שוב על אלבומה הקרוב שעתיד לצאת, ותיארה אותו בשלל דרכים שונות, ביניהן "הוא כמו דבק". בפברואר 2017, שוב דיברה טוויין עם הרולינג סטון על האלבום; והפעם אמרה כי היא תוציא לאור שיר חדש כבר במרץ, וכי האלבום עתיד לצאת כבר במאי. בסמוך לכך, היא הופיעה בפסטיבל "Stagecoach 2017".
באפריל 2017, נודע מטעם מגזין הבילבורד כי הסינגל החדש של טוויין, "Life's About to Get Good", עתיד לצאת לאור ביוני, ביחד עם האלבום עצמו שיועד לצאת בספטמבר. את המוזיקה החדשה שלה פרסמה טוויין כבר בפסטיבל שבו הופיעה באפריל באותה השנה. לאחר 15 שנים בהן לא הוציאה אלבום אולפן, הכריזה טוויין כי אלבום האולפן החמישי שלה, Now, צפוי לצאת לאור ב-29 בספטמבר 2017. ביוני 2017, הודיעה טוויין כי היא עומדת לצאת לסיבוב ההופעות הרביעי שלה, וכי שמו יכיל את המילה "Now". ב-17 באוגוסט באותה השנה, הכריזה רשמית באתר האינטרנט שלה שסיבוב ההופעות הרביעי שלה יינשא את שם האלבום וכי שמו המלא הוא, "Now Tour".
הסינגל השני מן האלבום, "Swingin' with My Eyes Closed" יצא לאור ב-18 באוגוסט, יום אחרי שהכריזה סופית על סיבוב ההופעות הרביעי שלה.

חיים אישיים

ב-1 בינואר 2011 נישאה טוויין לבן זוגה, פרדריק טיבאוד בפוארטו ריקו. לשאניה ילד מנישואיה הראשונים.